《宿野墅五更窗月照瓶中老梅清甚有感》
宋代·徐侨

桃李纷纷一饷花，风清月白老生涯。
取之无尽山林藏，求而有生农圃家。
游是理中无愧慊，乐吾心处是荣华。
较他弦管凄凉地，卮酒杯羹总自奢。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。